Herriemerrie | Ietsie van alles
2017 is die 40ste herdenking van Elvis se dood en nog steeds is daar mense wat glo dat hy nie dood is nie. Ek het geen idee waar daardie neiging vandaan kom nie. Van waar ek sit, is hy maar so goed soos altyd dood. Hy was immers al jare lank dood toe ek gebore is. Wat ook nie heeltemal waar is nie.
Sien, wat Elvis van enige man onderskei wat in 1977 dood is, is dat hy vandag nog bekend is. Daar is nog steeds honderde (indien nie duisende) mense wat ‘n lewe daaruit maak deur Elvis te na-aap. Sy dogter het blykbaar net $1 miljoen geërf na sy dood. Met haar pa se naam en haar ma se ondernemingsgees staan sy glo so $300 miljoen sterk.
So van Lisa Marie gepraat . . . dit het al baie gebeur dat dogters saam met hulle bekende pa’s liedjies opneem. Daar was Nancy Sinatra wat saam met Frank Sinatra Something Stupid gesing het. Daar was al baie vrae gewees oor die geskikheid van die duet en hulle bloedverband. Natalie Cole wat jare na haar pa se dood saam met hom Unforgetable gesing het. En dan is daar hierdie weergawe van “In the ghetto.”
Dink julle dat Elvis wel op 16 Augustus 1977 dood is? Gestel hy was vandag ‘n 82 jarige oom wat met ‘n haelgeweer op Graceland se stoep gesit het, sou hy nog steeds gewild gewees het? Of sou hy dalk iewers Graceland moes verkoop het om aan die lewe te bly?
Hiermee neem ek . . .
Die mensdom se idee van trou het die afgelope dekade of wat aansienlik verander. Die dae wat ‘n bruid byvoorbeeld uit haar kinderhuis getrou het, is waarskynlik getel. Baie voornemende bruide bly al jare by haar lewensmaat. In die gevalle waar hulle nog apart woon, bly sy waarskynlik op haar eie. Niemand verwag meer dat ‘n bruid voor haar troue moet bedank nie. Bruide dra ook nie meer wit of sluiers nie. Dikwels word die verloofring sommer as ‘n trouring ook gebruik. Daar is natuurlik die meer drastiese veranderinge ook. ‘n Troue kan bestaan uit twee mense van dieselfde geslag wat hulle boedels onder een seiltjie wil gooi.
Ek merk deesdae op dat daar ‘n beweging is wat vir eens en vir altyd tradisionele troues wil uitwis. Ek het seker al 6 artikels in 2017 gesien van hoekom seker trou tradisies afgeskaf moet word. Dit gaan min of meer oor die feit dat ‘n vrou nie ‘n stuk eiendom is wat van eienaar verwissel nie. Ek dink min vrouens sien die tradisies so in en baie vrouens sien met groot opgewondenheid na die tradisies uit.
As ‘n mens die TV moet glo, skryf almal deesdae hulle eie beloftes. Ek is terloops nie seker of dit in Suid-Afrika toegelaat word nie. Die idee is basies dat die tradisionele beloftes uitgedien is. Mense wil nog steeds ‘n verband smee met die maat van hulle keuse, hulle wil net iets meer realisties belowe. So glo baie mense dat dit onmoontlik is om aan een persoon die res van jou lewe gebind te wees. Hulle wil dus nie belowe dat hulle getroud sal bly tot die dood hulle van mekaar skei nie.
Baie troupaartjies bring ook hulle kinders na die onthaal toe. Die kinders is nou nie noodwendig altwee se kinders nie. Dit is amper al te verwagte dat die bruid / bruidegom se kinders sekere rolle gaan vervul. ‘n Seun gee soms sy ma weg of kan sy pa se “best man” (strooijonker) wees. Dit is ook algemeen dat daar soms “kind gevra” word. Dit is soos ouers vra, jy vra net jou voornemende eggenoot se kinders se toestemming om te vra.
Ek sien egter deesdae ‘n nuwe neiging. Die voornemende stiefouer lê ook tydens die seremonie beloftes aan die kind af.
Persoonlik dink ek nogal dat dit `n mooi gebaar is. Die kind/ers word tog deel van die nuwe familie. Selfs al sou die getroude paar hulle eie rigtings gaan, gaan`n goeie mens nooit die kinders afskryf nie.
Wat dink julle van die nuwe trougebruike? Het troues oor tyd verbeter of het die heiligheid van troues heeltemal verkrummel?
Breinvasbrand: Wie het die liedjie Pasgetroud gesing?
Breinlosbrand: Dean Kamen